Document ID: 32014R0722

Title and Content:
ΚΑΝΟΝΙΣΜΌΣ (ΕΕ) αριθ. 722/2014 ΤΟΥ ΣΥΜΒΟΥΛΊΟΥ της 24ης Ιουνίου 2014 σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Είναι προς το συμφέρον της Ένωσης να αναστείλει πλήρως τους αυτόνομους δασμούς του κοινού δασμολογίου για 100 προϊόντα τα οποία επί του παρόντος δεν περιλαμβάνονται στο παράρτημα I του κανονισμού (ΕΕ) αριθ. 1387/2013 του Συμβουλίου (1). Ως εκ τούτου, τα εν λόγω προϊόντα θα πρέπει να προστεθούν στο εν λόγω παράρτημα. (2) Δεν είναι πλέον προς το συμφέρον της Ένωσης να διατηρήσει την αναστολή των αυτόνομων δασμών του κοινού δασμολογίου για επτά από τα προϊόντα τα οποία επί του παρόντος περιλαμβάνονται στο παράρτημα I του κανονισμού (ΕΕ) αριθ. 1387/2013. Τα προϊόντα αυτά θα πρέπει, συνεπώς, να διαγραφούν από το εν λόγω παράρτημα. (3) Είναι αναγκαίο να τροποποιηθούν οι περιγραφές προϊόντων για 76 αναστολές που περιλαμβάνονται στο παράρτημα I του κανονισμού (ΕΕ) αριθ. 1387/2013, προκειμένου να ληφθούν υπόψη η τεχνική εξέλιξη των προϊόντων και οι οικονομικές τάσεις της αγοράς ή να γίνουν γλωσσικές προσαρμογές. Επιπροσθέτως, θα πρέπει να τροποποιηθούν οι κωδικοί TARIC για τέσσερα επιπλέον προϊόντα. Περαιτέρω, για τρία επιπλέον προϊόντα, είναι αναγκαία η πολλαπλή ταξινόμηση. Οι αναστολές για τις οποίες είναι αναγκαίες τροποποιήσεις θα πρέπει να διαγραφούν από τον κατάλογο των αναστολών στο παράρτημα I του κανονισμού (ΕΕ) αριθ. 1387/2013, στον οποίο θα πρέπει να επανεισαχθούν οι τροποποιημένες αναστολές. (4) Για τέσσερα προϊόντα κρίνεται αναγκαίο, προς το συμφέρον της Ένωσης, να τροποποιηθεί η ημερομηνία για την υποχρεωτική εξέτασή τους προκειμένου να επιτρέπονται αδασμολόγητες εισαγωγές πέραν αυτής της ημερομηνίας. Τα προϊόντα αυτά εξετάστηκαν και καθορίστηκαν αναθεωρημένες ημερομηνίες για την επόμενη υποχρεωτική εξέτασή τους. Ως εκ τούτου, θα πρέπει να διαγραφούν από τον κατάλογο των αναστολών στο παράρτημα I του κανονισμού (ΕΕ) αριθ. 1387/2013 και, μετά τις απαραίτητες τροποποιήσεις, να επανεισαχθούν στον εν λόγω κατάλογο. (5) Είναι αναγκαία μια νέα ομαδοποίηση τεσσάρων προϊόντων που υπάγονται σε τέσσερις διαφορετικές περιγραφές προϊόντων. Τα εν λόγω τέσσερα προϊόντα θα πρέπει πλέον να καλύπτονται από δύο περιγραφές προϊόντων. Περαιτέρω, η ισχύουσα διπλή κατάταξη των τεσσάρων αναστολών σχετικά με τα εν λόγω τέσσερα προϊόντα είναι πλέον περιττή και θα πρέπει, ως εκ τούτου, να τροποποιηθεί. Θα πρέπει συνεπώς να διαγραφούν από τον κατάλογο των αναστολών στο παράρτημα I του κανονισμού (ΕΕ) αριθ. 1387/2013 οι εν λόγω αναστολές και να επανεισαχθούν στον εν λόγω κατάλογο οι τροποποιημένες αναστολές. (6) Προκειμένου να εξασφαλισθεί δεόντως το όφελος της αναστολής για την ανταγωνιστικότητα των επιχειρήσεων που ασχολούνται με προϊόντα του κωδικού TARIC 4408393010, η αναστολή για τα εν λόγω προϊόντα θα πρέπει να τεθεί σε ισχύ από 1ης Ιανουαρίου 2014. (7) Για λόγους σαφήνειας, οι τροποποιημένες καταχωρίσεις θα πρέπει να σημειώνονται με αστερίσκο. (8) Το παράρτημα II του κανονισμού (ΕΕ) αριθ. 1387/2013 θα πρέπει να συμπληρωθεί με συμπληρωματικές μονάδες για ορισμένα από τα νέα προϊόντα για τα οποία χορηγούνται αναστολές, προκειμένου να καταστεί δυνατή η κατάλληλη στατιστική παρακολούθηση. Για λόγους συνέπειας, οι συμπληρωματικές μονάδες για τα προϊόντα που απαλείφονται από το παράρτημα I του κανονισμού (ΕΕ) αριθ. 1387/2013 θα πρέπει επίσης να διαγραφούν από το παράρτημα II του εν λόγω κανονισμού. (9) Συνεπώς, ο κανονισμός (ΕΕ) αριθ. 1387/2013 θα πρέπει να τροποποιηθεί αναλόγως. (10) Δεδομένου ότι οι τροποποιήσεις σύμφωνα με τον παρόντα κανονισμό πρέπει να τεθούν σε ισχύ την 1η Ιουλίου 2014, ο παρών κανονισμός θα πρέπει να εφαρμόζεται από την ημερομηνία αυτή και να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο πίνακας στο παράρτημα I του κανονισμού (ΕΕ) αριθ. 1387/2013 τροποποιείται ως εξής: 1) μεταξύ του τίτλου και του πίνακα παρεμβάλλεται η ακόλουθη σημείωση: «(*) Αναστολή που αφορά προϊόν του παρόντος παραρτήματος του οποίου ο κωδικός ΣΟ ή TARIC ή η περιγραφή προϊόντος ή η ημερομηνία για την υποχρεωτική εξέταση τροποποιήθηκε με τον κανονισμό (ΕΕ) αριθ. 722/2014 του Συμβουλίου, της 24ης Ιουνίου 2014, σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα (ΕΕ L 192 της 1.7.2014, σ. 9).»· 2) οι σειρές για τα προϊόντα που απαριθμούνται στο παράρτημα I του παρόντος κανονισμού παρεμβάλλονται κατά τη σειρά των κωδικών ΣΟ που αναγράφονται στην πρώτη στήλη του πίνακα που περιέχεται στο παράρτημα I του κανονισμού (ΕΕ) αριθ. 1387/2013· 3) διαγράφονται οι σειρές για τα προϊόντα των οποίων οι κωδικοί ΣΟ και TARIC παρατίθενται στο παράρτημα II του παρόντος κανονισμού. Άρθρο 2 Το παράρτημα II του κανονισμού (ΕΕ) αριθ. 1387/2013 τροποποιείται ως εξής: 1) προστίθενται οι σειρές για τις συμπληρωματικές μονάδες των οποίων οι κωδικοί ΣΟ και TARIC παρατίθενται στο παράρτημα III του παρόντος κανονισμού· 2) διαγράφονται οι σειρές για τις συμπληρωματικές μονάδες των οποίων οι κωδικοί ΣΟ και TARIC παρατίθενται στο παράρτημα IV του παρόντος κανονισμού. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2014. Ωστόσο, για τα προϊόντα του κωδικού TARIC 4408393010, εφαρμόζεται από 1ης Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 24 Ιουνίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
614
3258
2720
2734

EuroVoc IDs (Expanded): 2519
614
3258
2720
2734

Dataset Source: meu

Split: test